LidanRubinov/Halacha-QA huggingface dataset:
שאלה: יום טוב שני לישראלים בחו"ל: מהן הדברים שהישראלי צריך להמנע מלעשות בחו"ל ביו"ט שני? (חשמל, בישול, סדר שני בדירה של ישראלים ותפילה)
תשובה: מה שנעשה בפרהסיה אסור, כגון: לא לנסוע, לא לעשות מלאכה בפרהסיה בפני אנשים, לא להניח תפילין בפני הציבור, אבל בצנעה ינהג כמו בני ארץ ישראל.
שאלה: החזרת גזילה לחברה בע"מ: לפני כשמונה שנים התארחתי במלון יחד עם משפחה של חבר. לא הוזמן מקום בשבילי במלון. בשהותי שם ישנתי איתם בחדר (על הרצפה) ואכלתי איתם בחדר אוכל (ההגשה במזנון). רצוני לעשות תשובה ולהשיב את הגזילה. ידוע לי שבגין תקנת השבים אני מחויב רק להודיע לנגזל על מעשי, והוא אחראי לבוא ולקחת ממני את הגזילה. 1. האם כדי לצאת ידי שמים אני מחויב לדאוג ולברר כמה כסף עלי לשלם ולשלוח לו את הכסף, או שזו אחריות שלו בלבד ואני פטור גם מדין שמים? 2. האם אני צריך לחשוש לשינוי בעלות וכד של בית המלון (ולחפש את הבעלים שהיו אז) או שאני רשאי להודיע לבעלים הנוכחים על ידי הודעה למזכירות של המלון (מתוך ידיעה שיש סיכוי טוב שלא יתייחסו כלל ברצינות לפנייתי)?
תשובה: יישר כוחך על היוזמה להשיב את הגזלה. פנה בבקשה להנהלת המלון בכתב, ספר את סיפורך ושאל אותם כמה מגיע להם על שהייתך במלון בתנאים שתיארת.
שאלה: מחלוקת בין הכוזרי לרב זצ"ל: האם ישנה סתירה מחלוקת בין הרב לכוזרי, שכן לפי הכוזרי העיקר-המעשה "כוונתך רצויה אך מעשיך אינם רצויים" ואילו הרב באורת התשובה מבאר ש"הרצון הטוב הוא הכל" וכל השאר זה רק מילואיו?
תשובה: אין סתירה בינהם. הכוזרי רוצה להוכיח שחייבים שיהיה התגלות כדי לדעת את רצון ה'. הוכחתו היא שאי אפשר לדעת בדרך אנושית בצורה מדויקת כל מעשה מעשי כיצד הוא משפיע מבחינה רוחנית. על כך אומר הכוזרי שהחידוש של התורה זה החיבור בין עולם הרוח לעולם החומר והמעשה. כאן צריך התגלות שיהיה התאמה בין העולמות וההשפעות השונות. אולם ודאי שגם לפי הכוזרי עולם הרוח והכוחות הפנימיים אותם אנו באים לבנות הם העיקר. אולם אנו תלויים ברצון האלוקי כיצד להחל את כל הענין הפנימי במצוות מעשיות, וזהו החידוש של תורת ה'.
שאלה: בצק סוכר בפסח: אני עוסקת בפיסול עוגות ודמוית מבצק סוכר,שהוא,מן הסתם חמץ. הדמויות המפוסלות ראויות למאכל,אך אני שומרת עליהן כעל קישוט המונח על המדף. האם בפסח עלי לצניען?
תשובה: אם זה ראוי לאכילה, יש בעיה, וצריך למכור ולהצניע עם שאר החמץ שנמכר.
שאלה: מיקסר לקצפת חלבית ולמטחנת בשר: ברצוני לרכוש מיקסר חצי תעשיתי להקצפה ולישה. למיקסר אפשרות הרכבת חלק ההופך אותו למטחנת בשר. האם ניתן להשמש במיקסר כמטחנה לאחר שהקצפתי בו קצפות חלביות?
תשובה: אם זה צונן, וניקית אותו, אין לחשוש. אם מדובר על מכשיר שאין כלל קשר בין המקציף למטחנה, בכלל אין מה לחשוש.
שאלה: חינוך לצניעות ילדה בת 6: אני פונה אל הרב לגבי התלבטות רצינית שיש לי לגבי ביתי בת ה6 וחצי, היא בגן חובה כעת, ילדה מאוד נמרצת ונבונה, לביתי יש משיכה חזקה לצד הנשי שבה ובמציאות, יש פעמים שהיא אומרת לי אני רוצה חולצה קצרה (הרבה מעל המרפק) וכזו שלא מכסה לגמרי את הבטן, או שהולכת דווקא עם חצאית שקטנה עליה וקצרה עליה, הדבר בא לידי ביטוי גם בכך שכבר לפני שנה ויותר הייתה לובשת רק חצאית כשמלה ללא שרוולים, ועוד כהנה וכהנה ביטויים למשיכה החזקה שלה ל"נשיות". אני משתדלת מצד אחד לקנות לה בגדים יפים וצנועים (אך יש שתי אחיות קטנות יותר והדבר יוצר מציאות של חולצות וחצאיות קצרות וכו ) כמו גם לדבר איתה בכנות על כך שאנו עם ישראל והקדושה חשובה לנו וכו נראה שהיא קולטת שכן היא אומרת לי: "לשרה אמנו היו שרוולים ארוכים." וכו. כמו כן היום הביאה מהספרייה שביישוב (הלכה לבד) את הספר בת-הים הקטנה אני גדלתי בקריאת שלגייה וסינדרלה ובת הים הקטנה ואף גרוע מכך כילדה ונערה בספרים וסרטים, ומתוך שאף פעם צניעות לא הייתה נושא מדובר בבית הורי לא התנגדתי לכך וצמחתי והתפתחתי ב"ה לבנות בית של תורה. ביתי קולטת ויודעת שהצניעות מאוד חשובה לנו, אך לא בלחץ, ומתוך נתינת מקום לנשיות (אני מאפשרת לה לשים לק על הציפורניים ולהתקשט וכו גם כדי שלא תצבור חסכים ומתחים) ההתלבטות שלי וכאן שאלתי כיצד לנהוג : האם לאפשר כדי לא לעורר התנגדות, פשוט להתעלם ולתת לדוגמא האישית ולרוח הבית לפעול את שלהם, היא גם עדיין צעירה ואף אומרת לעיתים: "אבל אני עוד קטנה." או לאסור וכו למרות שהיא מאוד עקשנית ומתנגדת וכן האם יש חילוק בין הלבוש לספר ודומיו ו
תשובה: חנוך לנער על פי דרכו. את הנטיה שלה להתקשט לא צריך לדכא, וגם אי אפשר. אלא צריך לתת לה את ההכוונה שהיא תעשה הכל בלי לפגוע בצניעות. יתר על כן להסביר לה שהצניעות מוסיפה חן ולא פוגעת ביופי. ואת זה צריך להקנות לה בצורה יסודית ולקשור את השאיפה לצניעות בבגדים ובמראה לשאיפה לצניעות באופי כי דוקא האנשים הצנועים והענווים הם אהובים יותר. והנשים הצנועות יש להן חן מיוחד.
שאלה: מקרופון בשבת וחג: האם יש מקרופון שקיבל אישור של מכון צומת ומותר להשתמש בו בשבת וחג? האם רבנים מסרבים לאשר אותו שמא זה יפרוץ גדר? כי אם זה מותר זה יכול מאוד לעזור בעריכת סדרי פסח לכמות אנשים גדולה בבתי מלון.
תשובה: אני לא מודע למיקרופון כזה. לכאורה נראה שמשום מראית עין יהיה אסור, כי אנשים לא יודעים האם זה על ידי גרמא או לא, ועדיף שלא להשתמש, גם מי שעורך סדרים גדולים. תגובת הרב ישראל רוזן, מהנדס, ראש מכון 'צומת': ראיתי באתר תשובת הרב דב ליאור שליט"א בקשר למערכת הגברת קול לעריכת סדרים וכד'. תשובתו התמקדה בענין מראית העין, שלא כל אחד יודע "האם זה ע"י גרמא או לא", כלשונו. ויש לי להעיר כדלהלן: א. הסידור השבתי להגברת קול איננו קשור כלל ל'גרמא'. הוא בנוי על עקרון 'שינוי זרם', כמו במכשירי שמיעה שכל הפוסקים התירו לווסת עוצמת קול, ללא כל חשש, ואין זה כלל 'גרמא' (ראו מנחת שלמה ח"א סי' ט, ושמירת שבת כהלכתה פל"ד סעיף כח ושו"ת יביע אומר ח"א או"ח סי' יט). ב. סידור הגברת הקול בשבת נעשה על פי תשובת הגר"ש ישראלי זצ"ל שנשאל הלכה למעשה בחייו והורה להתיר על פי יישומי 'צומת', ראו חוות בנימין ח"א כו (פורסם בתחילה בברקאי ושם הגר"ש ישראלי הגיב לטענות המתווכחים עמו ונשאר בדעתו). ג. בתחומין כרך טו (עמ' 371) פרסמנו מאמר מקיף בנושא, ובו פירוט ההנחיות המעשיות של מכון 'צומת' שהתגבשו בביתו של הרב ישראלי שאף חתם עליהם את הסכמתו בכתב ידו. הצטרפו אליו (ופרסמנו בתחומין את מכתביהם) הגרח"ד הלוי זצ"ל ויבלח"ט הרב נחום אליעזר רבינוביץ והאב"ד לונדון הרב פנחס בצלאל טולידאנו. לאחרונה (טרם פורסם) הצטרף בכתב, הלכה למעשה לשאלת יהודי צרפת, הדיין אב"ד דבאר שבע הרב אליהו אברג'יל שליט"א. ד. לא כאן המקום להרחיב בפרטי ההיתר ההלכתי. נציין רק כי אין כל אפשרות לתיקון ("שמא יתקן") וכל האלמנטים קבועים ועומדים, כולל הכבל והמיקרופון. יש שעון שבת נעול והבטחות אלקטרוניות נוספות. ה. כלפי שאלת 'מראית עין' - תשובתנו היא שלט גדול המודבק למערכת ובולט וניכר. במקומות אחדים פרסמו את ההיתר בשילוט בלוח בבית הכנסת או במלון וכד'. ו. עשרות מערכות כאלו פועלים בישראל ובתפוצות. בחו"ל - בעיקר בבתי כנסת, אורתודוקסיים בלבד. בישראל רק באולמות שמחה, בבתי מלון, בבתי אבות, באולמות תרבות וכד. בכל מקום על דעת הרב המקומי (לעתים רבות בידיעתו בלבד כאשר הוא לא התנגד שמכון 'צומת' יתקין "על דעתו"). איננו עושים נפשות לנושא זה, "השומע ישמע והחדל יחדל". ונסיים במשפט הסיום של הגר"ש ישראלי זצ"ל: "דומני שכוחא דהיתרא בזה עדיף".
שאלה: הגדרת "בחזקת בשרי": מה הדין של כל עניין "בחזקת בשרי", מה אני אמור לעשות במידה ואכלתי תבשיל שהוא בחזקת בשרי ואני רוצה לטעום משהו חלבי, האם הרב יכול לבאר לי את המושג ולהסביר לי את צד הדין? אודה לרב באם יוכל לסדר לי את הבלבול.
תשובה: נוהגים לכנות היום מאכל "בחזקת בשרי" מאכל שאין בו בשר ובושל בכלי בשרי (נקי - שאין בו בשר כלל). לדעת הספרדים הנוהגים כשו"ע מותר לאכול מאכל זה עם חלב ממש. אולם לדעת האשכנזים הנוהגים כרמ"א אין לאכול מאכל זה עם חלב ממש (אם הכלי בן יומו - כלומר בישלו בו מאכל בשרי ביממה האחרונה), אולם ודאי שהאוכל מאכל זה יכול לאכול חלב מיד לאחריו. לדוגמא: תפוחי אדמה שבושלו בכלי בשרי נקי: לדעת השו"ע מותר למרוח עליהם חמאה ולאכול, ולדעת הרמ"א אין לעשות זאת. אולם לאחר אכילת התפוחי האדמה אין איסור לאכול מאכל חלבי מיד ללא שום הפסק. הרב שמואל הולשטיין
שאלה: כשרות אולם אירועים: מה הן הנקודות עליהן עלי לשים לב בבוחרי אולם אירועים מבחינת כשרות, במידה שאני מקפיד על כשרות מהודרת (בד"ץ)?
תשובה: ראשית שתהיה לאולם תעודת כשרות בכשרות הרצויה לך. ונוסף על כך לוודא שבאולם מקפידים על בישולי ישראל גם ע"פ הספרדים.
שאלה: ויתור על זכויות ירושה מהתורה: א.סבתי נפטרה ואבי הוא הבכור ויש לו עוד אח אחד. אבי מוכן לוותר על חלקו הכפול כבכור ולחלוק בשווה עם אחיו. האם הוא פשוט יכול לומר שהוא מוחל על חלקו? אם לא מה עליו לעשות? ב. שקשוקה שהכינו אותה עם חתיכות לחם, מה ברכתה?
תשובה: א. בכור יורש פי שתיים בנכסי אביו ולא בנכסי אמו. אם האם החזיקה בין היתר גם רכוש של האב (כגון, דירה וכדו') יש לבכור פי שתיים ברכוש זה. הבכור יכול למחול על החלק הכפול המגיע לו. מחילה בע"פ מועילה. אך למנוע בעיות מומלץ לכתוב זאת בכתב ולקבל קניין מהאחים על כך. ב. אם הלחם התבשל ולא ניכרת צורתו מברכים מזונות.
שאלה: טיפול בגופת גוי: אני עובד בחפירות ארכיאולוגיות ואנחנו מוצאים מדי פעם גופות של גויים (אין ספק בכלל: קבורה,תקופה, וממצאים מסביב לגופה), מה הדין לגבי גופות אלו מבחינת חילול יחס (זה לא גופות אלא שלדים שמתפוררים במגע יד)?
תשובה: ביחס לנוכרים, יש חיוב קבורה, אך אין דין של כבוד המת.
שאלה: להעביר כוסות זכוכית שהיו בשימוש מסט בשרי לחלבי: יש לנו כוסות זכוכית שהיו בשימוש בסט הבשרי (לא זכור לי ששתינו בהם מרק בשרי אף פעם) אך שתינו בהם תה חם והודחו במדיח יחד עם הבשרי. האם אפשר להעביר אותם לשימוש חלבי ממש, קפה, שוקו וכו?
תשובה: כן, וליתר בטחון תגעילו אותם במים רותחים.
שאלה: עקירת עץ בשמיטה: יש לי בגן עץ דפנה שמאד מפריע, האם מותר לעקור אותו?
תשובה: העץ כנראה משמש אצלכם לנוי או לריח ולא למאכל, על כן אפשר לקוצצו כשהוא מאד מפריע, לעקור אותו יש בעיות בשמיטה, לכן נראה שכדאי לחכות לאחר השמיטה, ואז אפשר לטעת אותו במקום אחר. בברכת התורה והארץ הרב יהודה הלוי עמיחי
שאלה: ניפוי קמח בחו"ל: כשגרתי בחו"ל אני אף פעם לא שמעתי שצריך לנפות קמח או לברר יבשים. כל מי שאני שואל מחו"ל גם לא שמעו על העניין הזה. יש כאלה שאמרו לי שבארץ יש הרבה תולעים אז פה צריך ובאמריקה לא צריך. האם אכן הדבר, האם מותר לקנות מזונות מאמריקה, שיש הכשר של ה-OU, אפילו שיש לי חשש שלא מנפים?
תשובה: וודאי שיש חשש, יש דברים שמוחזקים שיש בהם תולעים. אם יש חשש שלא ניפו, צריך לחשוש, ולכתוב מכתב למישהו שמה ולברר. לא שייך לומר בזה סברות, אנחנו לא מכירים את המציאות.
שאלה: שמיעת קדיש מהשירותים: אני בעל תשובה ולומד בישיבה במאה שערים והחדר בו אנו לומדים קרוב לשירותים השאלה היא מה אני צריך לעשות אם אני נמצא בשירותים ופתאום שומע קדיש מהחדר הסמוך?
תשובה: בבית הכסא אין לענות לדברים שבקדושה, גם אם שומעים את המניין בקדיש וכד'. הרב שמואל הולשטיין
שאלה: "לא תחמוד" על חפצי האבא: לאבא שלי יש זוג נעלי ספורט שהוא לא כל כך משתמש בהן והן מצאו חן בעיני. אם אני משתמשת בהן, או אפילו מבקשת אותן ממנו באופן קבוע, האם אני עוברת על איסור "לא תחמוד"? (שהרי הן מצאו חן בעיני ופעלתי להשגתן?)
תשובה: ודאי שלא, שהרי לא יתכן שכל דבר שאני רוצה ומתאמץ להשגתו אני עובר על לא תחמוד, אלא רק בדבר שהוא של אדם זר, אבל בהורים לא שייך האיסור הזה שהכי טבעי בעולם לבקש דברים מהאבא או מהאמא.
שאלה: איסור קטניות לדעת הרב ליאור: אנו זוג נשוי (שנה וחצי) אשכנזים, בתחילת הנישואין קיבלנו על עצמנו ללכת לפי פסקי הרב ליאור. כיצד עלינו לנהוג בפסח, שידוע שהרב מתיר חלק מן הקטניות, האם אנו צריכים לעשות התרת נדרים?
תשובה: אינכם צריכים לעשות התרת נדרים, כי זה לא היה אסור. אני אבהיר את דעתי, אני לא מתיר "קטניות", אני מתיר מה שלא כלול בכלל איסור "קטניות". לדוגמא, כל שמן שמופק מקטניות, יהודי אשכנז נוהגים כשיטת הרמ"א שלא לאכול. אומרים גדולי הפוסקים, שרק אם בתהליך הייצור זה בא בהשרייה עם מים, אבל אם זו היתה כתישה יבישה, סחטו את השומשום והוציאו ממנו שמן, היות ובתהליך הייצור זה לא בא במגע עם מים, לא חלה על זה הגזירה של שומשום. הרב קוק אז אמר את זה על שמן שומשומין, וגם המהרש"ם ועוד כמה מגדולי האחרונים אומרים כך. גם ירק קטניות, שלא היה ידוע לפני מאות שנים באירופא, שהקהילות לא קיבלו על עצמם, מותר. לדוגמא הביאו משהו חדש מדרום אמריקה, "הוו דלא להוסיף עלה"- מה שלא היה, לא קיבלו בכלל האיסור. אך, זה לא שאני מתיר דברים שהקהילות הקדושות אסרו במשך השנים.
שאלה: לשבת בין שתי נשים: האם אפשר לשבת באמצע ספסל המתנה לרכבת או כל ספסל אחר, כשמשני הקצוות יושבות נשים? יש לציין כי הישיבה במרכז הספסל לא גורמות למגע ביני ובין הנשים ואפילו לא לישיבה צמודה אליהן.
תשובה: זה לא מהודר לעשות את זה לכתחילה, אך אם קשה לך, אתה יכול לשבת אם יש איזה שהוא מרחק בינך ובין הנשים.
שאלה: ריח בושם שעל האשה: כבוד הרב שליט"א ענה על שאלה לפני שבועות מספר בנוגע להרחת בושם של אישה, איתה הוא נפגש למטרת חתונה. תשובת הרב הייתה כי יש לכוון שלא ליהנות ואז גם לא לברך. האם אפשר לכוון ליהנות ולברך כשמודבר בבושם שנמצא על רעייתי. אם התשובה היא כן אז אני מניח שיש הבדל בין זמן טהרתה ובין זמן שלא?
תשובה: בזמן טהרה, אין בעיה לברך.
שאלה: חודש ה- 12 לאבלות שחל בשבת: אבי נפטר ב- יב בסיון תשס"ז. 12 חודש הינו יב באייר - יום שבת. מהו התאריך לתפילה וסעודה ומתי יש לעלות לקבר?
תשובה: השולחן ערוך (אורח חיים סימן תקסח, ט) כתב: שהנוהגין להתענות ביום שמת אביו וחל יום זה בשבת ידחו את תעניתם ליום ראשון, וכתב עליו הרמ"א שאין דוחין התענית אלא לא צמים באותה שנה. רוב האשכנזים נוהגים כרמ"א לגבי תענית, ולכולם המנהג לעלות לקבר ביום שישי (גשר החיים פרק לב). הילקוט יוסף (הלכות אבלות מ, כד) פסק שיש להקדים את העליה לקבר, האזכרה והסעודה ליום חמישי, וזה על פי האר"י שכתב שיש להקדים את האזכרה ליום המיתה. את הקדיש לעילוי נשמת הנפטר יש לומר בשבת.
שאלה: משיחיסטיות בחב"ד: אני תלמיד ישיבה תיכונית בצפון הארץ. בשבועות האחרונים מגיעים אלינו לישיבה מספר בחורים חב"דניקים מישיבה הידועה (עובדה שנבדקה ואומתה) כ"משיחיסטית". כמו כן, הם חובשים כיפות של "יחי אדונינו". הם מעבירים שיעור שבועי ב"תניא" ומדי פעם עורכים התוועדויות. אשמח לדעת את דעתו העקרונית של הרב בנושא - האם ראוי לתת לאותם בחורים להעביר את השיעור או שיש לשים גבול ולא לתת לגיטמציה להשקפה כזאת שאנו מתנגדים לה ורואים בה כמסוכנת לכלל, האם צריך לחשוש שמא הם יתחילו להעביר מסרים משיחסטיים? (ראוי לציין כי החבר ה הצעירים בישיבה התיכונית לא תמיד יודעים להבחין בין טוב לרע. אני מדגיש כי בינתיים הבחורים לא מזכירים את השקפותיהם המשיחיסטיות.)
תשובה: לעניות דעתי ספר תניא הוא עמוק מאד. ואפשר ללמוד אותו רק אחרי כמה שנים בישיבה גבוהה. ולא לפני כן. אין להקדים את המאוחר. ואין לקפוץ על המדרגות. צריך לעלות בהדרגה. וגם לא כל צעיר ראוי ללמד את ספר התניא. הרמי"ם בישיבה צריכים לתת לתלמידים את ההדרכה הנכונה. ביראת שמיים ואהבת ד' ובמדות טובות.
שאלה: כתיבה בחול המועד לקראת מבחנים אקדמאיים: יש לי שני מבחנים גדולים בשבוע שאחרי פסח (במרחק יומיים אחד מהשני), ויש צורך לפתור תרגילים כדי להתכונן למבחנים אלה. בהנחה שאני לא אספיק את כל החומר לפני חול המועד בשל מבחנים אחרים ועבודה, האם מותר לי לכתוב בחול המועד לצורך זה?
תשובה: אם זה דבר האבד מותר לכתוב בשינוי, כגון, באלכסון וכדו'.
שאלה: הכשרת כלים במדיח: אני יודע שאפשר להכשיר כלים ב-100 מעלות. אני רוצה להכשיר סיר, אך האם מותר במדיח עם חום של 100 מעלות?
תשובה: לא.
שאלה: כמי לפסוק הלכה: משפחתי איננה נוהגת מנהגים ברורים בעניינים מסויימים, לפעמים כמו המשנ"ב ולפעמים כמו הגר"א ולפעמים כמו הקיצשו"ע של הרב גרנצפריד ועוד. במקור משפחתנו מליטא, כיצד לנהוג ועל פי מי לפסוק?
תשובה: אם אתם מליטא, תנהגו כמו ה"חפץ חיים" (משנה ברורה).
שאלה: אכילה בדרך וברכת המזון: האם ניתן בשעת הדחק לברך במקום אחד ברכת המוציא, להתחיל ללכת למקום מסוים ולאכול בדרך, ואז לברך ברכת המזון כשמגיעים למקום? (מדובר כאשר אין אפשרות לברך ולאכול באותו מקום כי יש עבודה)
תשובה: אם חשבת על זה לכתחילה, לפי שיטת יהודי אשכנז אין בעיה.
שאלה: האם יש בעיה עם המשפטים האלה?: האם יש בעיה עם המשפטים האלו, שהם חלק משיר שאני אוהבת, או שזה ר לשמוע את זה? Jah is one וואלה כולו מן אללה הו אלוהים אחד שוויה מן עבדאללה
תשובה: עצם המילים האלו לא נראות לי בעיתיות. אולם צריך זהירות עצומה מכל יצירה ספרותית או מוסיקאלית שמתחברת על ידי אנשים לא מוסריים, על ידי אנשים מושחתים ופרוצים. יש טומאה גדולה ביצירות שמתחברת על ידי אנשים ריקים ופוחזים. אם היוצרים הינם מן האנשים הנהנתניים, שכל מה שיש להם בראש זה נהנתנות ופריצות, צריכים להיזהר גם מהדברים הסמויים שיש ביצירתם.
שאלה: שתילה העברת מקום של צמחים בשמיטה: לפני כחודשיים שתלתי בגינה שלי ריחאן וכדי לשתול את הריחאן העברתי מקום את צמח השאדאב שהיה שתול (לפני השמיטה). האם לעקור את הצמחים או להניחם? עקירת הצמחים עלולה לגרום להורי לכעוס עלי. האם אפשר לקחת ענפים מהצמחים לבית כנסת לברכות?
תשובה: מכיוון שאסור היה לשתול בשביעית הרי שלא ראוי לברך על ענפים אלו שגדלו באיסור. ואולי צריך לדבר עם ההורים שיבינו שהייתה טעות ויש לעקור. בברכת התורה והארץ הרב יהודה הלוי עמיחי
שאלה: אזכרה שנה ראשונה: אבי נפטר בשנה שעברה ב-ו באייר. מתי לפי הספרדים האזכרה השנתית? נאמר לנו שבגלל שהשנה מעוברת, האזכרה צריכה להיות השנה ב-ו בניסן. (השאלה דחופה מכיוון שאצלנו עורכים סעודה שבוע לפני העליה לקבר - כלומר ביום שישי הבא, אודה לכם על קבלת תשובה בתחילת שבוע הבא)
תשובה: מנהג רוב הספרדים לעלות לקבר, בשנה מעוברת, בתום י"ב חודש ולדעת האשכנזים בתאריך הפטירה. האבלות לכל השיטות מסתיימת לאחר י"ב חודש. הרב יאיר וסרטיל
שאלה: הכנת צלי בשר בליל הסדר: באיזה אופן נכון להכין עוף או בשר בליל הסדר?
תשובה: בליל הסדר נוהגים שלא לאכול בשר צלוי, כלומר ללא נוזלים, היות וזה דומה לקורבן פסח שלצערינו אינו נוהג היום. כל צורת בישול אחרת מותרת! פסח כשר ושמח. הרב שמואל הולשטיין
שאלה: החזר מס על תרומות: אני תורם במהלך השנה למוסדות שונים. התרומה לחלק מהמוסדות מזכה בהחזר מס של 35 (תרמתי 100 אקבל 35 חזרה). מהחזרי המס אני מפריש מעשר כספים. האם אני יכול לבחור לתרום רק למוסדות בעלי אישור מתאים ממס הכנסה, כדי שאוכל ליהנות מהחזר מס, ובהתאם הפרשה גדולה יותר למעשר כספים? זאת מלבד העניין שאישור מס הכנסה אמור להצביע על פיקוח על פעילות המוסד.
תשובה: כן.
שאלה: וידוי בשמע שעל המיטה: האם בקטע של ווידוי בקריאת שמע שעל המיטה צריך לעמוד ולהכות עם היד על החזה ב"אשמנו, בגדנו."?
תשובה: כן. הרב יאיר וסרטיל
שאלה: מדוע צריך את "הבחירה החופשית": אני מבקש להבין מדוע האדם צריך את הבחירה החופשית, מדוע שלא יעשה מצוות ויקיים ואהבת לרעך כמוך אוטומטית ללא בחירה חופשית, במיוחד שזה רצונו?
תשובה: למלאכים אין בחירה חופשית, וגם לבעלי חיים (יש להם אינסטינקטים) ובשביל זה נברא אדם, כדי שתהיה לו אפשרות לבחור בין טוב לבין רע, ויקבל שכר אם עושה טוב ויקבל עונש אם עושה רע. לא יתכן שאדם מוכרח לעשות דבר טוב או דבר רע, אחרת לא שייך לתת על זה שכר ועונש. כבר לקין נאמר: "הלא אם תיטיב שאת, ואם לא תיטיב לפתח חטאת רובץ, ואתה תמשול בו". אם אתה רוצה אתה יכול להתגבר עליו, ובשביל זה מקבלים את השכר.
שאלה: קריאה בכף היד האם נחשב לספרים חיצוניים: יש לי ספרים בענין קריאה בכף היד, ספרים אלו נכתבו ע"י אנשים שליקטו את החכמה שהיתה במשך שנים אצל שבטים מהודו, וכן משאר אסטרולוגים גויים שחקרו את החכמה. החכמה היא חכמת אמת, ופעמים שאפשר לחזות דברים עתידיים שיקרו לאדם, וכן לנתח את אופיו ומהותו. האם מותר לי ללמוד בספרים האלו שהם "חיצוניים" לשם החכמה בלבד, לראות גדולת ונפלאות הבורא, בנוסף ללימוד התורה בכל רבדיה, או שמא יש פה איסור של קריאה בספרים חיצוניים?
תשובה: יש ספרים שונים ואין אפשרות להשיב ללא ידיעה במה מדובר. ככלל לא רצוי לעסוק בעתידות, תמים תיהיה עם ד' אלקיך.
שאלה: אמונה ללא ספק: איך מגיעים למה שכותב הרב קוק בעולת ראיה, שיהיה אמונה ודאית- ששום דבר בלב לא יסתער כנגד הדברים?
תשובה: עיקר הדרך לישוב האמונה בלב היא על ידי לימוד מתוך התבוננות והרחבה בעניני אמונה. כך כתוב בפסוק: "דע את אלוקי אביך ועבדהו", החלק הראשון הוא הידיעה. אולם לאחר העמל של הידיעה יש גם להשקיע מאמץ על "ועבדהו". הכוונה היא עבודת התפלה. התפלה נועדה בכדי לתרגם את כל מה שלמדנו בתורה בדעת ותבונה לשפה של רצון רגש ונפש. זוהי עבודת התפלה. עבודה זו נעשית ממש בזמן התפלה. אולם היא גם נעשית בשהייה שהיו חסידים ראשונים שעה לפניה ושעה לאחריה. יש להקדיש ביום זמנים של התבוננות וישוב הרעיונות אל הלב. ודאי שצריך לעשות זאת במידה הנכונה אולם יש בכך חשיבות. ניתן גם לעשות זאת ב"זמנים מתים" בזמן האוכל, בזמן ההילוך. בכל עת האתה מוצא עצמך הולך ללא מחשבות מוגדרות התבוננן על יסודות האמונה שלמדת ותצייר אותם בלבך כפי האפשר. כך האמונה מתיישבת.
שאלה: זמן אכילת סעודה שלישית: א.מותר לאכול סעודה שלישית לפני שהתפללתי מנחה אבל אחרי זמן מנחה גדולה? ב.אם אני אוכל בסעודה שלישית רק מזונות מותר להמשיך לאכול אחרי השקיעה?
תשובה: א. לכתחילה יש לאכול סעודה שלישית לאחר שהתפלל תפלת מנחה, ואם אכל סעודה שלישית, כמובן לאחר שהגיע זמן מנחה, אלא שעדיין לא התפלל יצא ידי חובתו, ואם יכול לאכול גם לאחר מנחה עדיף. ב. לא.
שאלה: הזכרת המאורות בתפילה: מדוע אנחנו כל יום בבוקר ובערב משבחים את הקב"ה על שברא את המאורות, מדוע זה הדבר המרכזי בשבחו של הקב"ה, יש לכאורה עוד הרבה דברים?
תשובה: אנחנו אומרים: "המחדש בכל יום מעשה בראשית". במאורות אנחנו רואים את השינוי. בלילה השמש שוקעת ובבוקר זורחת. אמנם על ירח מברכים פעם בחודש, כשרואים שהירח נעלם ועכשיו הוא מתחדש, כי רואים את השינויים. בעניין במאורות זה בסך הכל שינוי הבולט יותר.
שאלה: צעדים אחורה בסוף עמידה: א.איזה מרחק צריך שיהיה בין מישהו לאדם שמאחוריו שעדיין מתפלל כדי שיוכל לצעוד אחורה? ב.אם יש שולחן מפסיק ביניהם מותר לצעוד אחורה? ג.אפשר לעבור בתוך ארבע אמות של אדם שמתפלל?
תשובה: 1. אם עומד ממש מלפניו, אפילו אם זה ארבע אמות, יש כאלו שאוסרים את זה. לכן, מי שסיים תפילת שמונה עשרה, והשני לפניו לא סיים, כשיגיע לסוף יאמר "יהיו לרצון אמרי פי והגיון לבי לפניך. אבל אם שומע מהחזן קדושה או קדיש יכול לענות "אמן יהא שמיה רבה מברך.". וימתין עד שהוא יפסע. 2. שולחן זה לא מספיק, רק אם יש מחיצה בגובה עשרה טפחים. 3. לגמרי לא. ב"דעת תורה" של המהרש"ם כותב, שאם אדם עומד להתפלל במקום מעבר, זה פשיעה מצידו, וזה לא אוסר על אנשים לעבור שם.
שאלה: חשש לשיכחה באכילת לב: האם נכון להימנע מאכילת לב מחמת חשש לשיכחה והרי לא סתם נכתב סימן שלם בשו"ע בהכשרת לב, האם יש לחשוש לזה? כיצד נוהג כבוד הרב בענין?
תשובה: ההלכה אינה אוסרת אכילת לב ולכן יש הלכות איך להכשיר לב. והנזהרים ונמנעים מאכילת דברים הגורמים לשכחה נמנעים מאכילת לב. גם אני נוהג כך.
שאלה: לומר פתח אליהו או ללמוד: לספרדי בן ישיבה, מה עדיף שיגיד פתח אליהו על חשבון כמה דקות מסדר ערב או שימשיך ללמוד?
תשובה: אמירת פתח אליהו קודם התפילה יש בה חשיבות גדולה לכן אין בכך ביטול תורה ולאחר התפילה תוכל ללמוד.
שאלה: הבדלה בליל הסדר: השנה ליל הסדר נופל בשבת, כיצד עושים הבדלה כאשר אנחנו עוברים מקודש לקודש?
תשובה: בקידוש לליל הסדר המופיע בהגדות, יש ברכה מיוחדת להבדלה, זה נקרא יקנה"ז (יין, קידוש, נר, הבדלה, זמן). חכמים עוד בתלמוד בפרק אחרון של מסכת פסחים דיברו על זה, והנוסח מופיע בהגדות. על אותו כוס עושים גם קידוש וגם הבדלה, וזה לא נקרא לעשות את המצוות חבילות-חבילות, כי זה שייך לאותו עניין.
שאלה: ברכת המזון על עוגיות: האם זה נכון שאם אוכלים מעל 250 גרם עוגיות צריכים לברך ברכת המזון כאילו אכלתי לחם?
תשובה: אם אוכלים שיעור של קביעת סעודה יש לברך "המוציא" לפני האכילה וברכת המזון לאחריה. החל מ-170 סמ"ק (ויש מן הספרדים הנוהגים לחשב לפי גרם   ולמנהגם החל מ-170 גרם) נכנסים לספק אם זהו שיעור של קביעת סעודה, ולכן יש להימנע מלאכול שיעור זה אלא או לאכול פחות או לאכול שיעור שודאי רגילים לקבוע עליו סעודה. הרב יאיר וסרטיל
שאלה: הבדלה לאחר ערבית בבית הכנסת: 1. אם הייתי נוכח בהבדלה בבית הכנסת ומשפחתי היתה בהבדלה בבית של מקורבים, האם כשאני חוזר אני צריך לעשות הבדלה או שזה מיותר? 2. האם רק מי שהתפלל תפילת ערבית של מוצאי שבת יכול לעשות הבדלה או גם מי שלא התפלל תפילת ערבית של מוצאי שבת יכול?
תשובה: 1. אם אתה יודע כי בני ביתך יצאו ידי חובת הבדלה ואתה התכוונת לצאת בעצמך ידי חובה בבית הכנסת אינך צריך להבדיל שוב. אולם נראה כי משובח יותר שתכוון בבית הכנסת שלא לצאת ידי חובה ותבדיל בבית שמא אחד מבני הבית לא שמע הבדלה. 2. גם מי שטרם התפלל ערבית יכול בדיעבד (אם אין מישהו שכבר התפלל ויש צורך גדול כבר להבדיל) להבדיל על היין. אולם הסדר הנכון הוא קודם להתפלל ואחר כך להבדיל. הרב שמואל הולשטיין
שאלה: לימוד תורה על ידי שמיעה: האם לשמוע הרצאות של הרב אמנון יצחק זה נחשב לימוד תורה, כל אדם חייב ביום ללמוד תורה, האם השמיעה עצמה היא נחשבת למצווה?
תשובה: שומע כעונה. אך השומע מקלטות זה רק בגדר הרהור בדברי תורה ואם הרהור הוא כדיבור יש בזה דיון ארוך.
שאלה: הכשרת מוח: איך להכשיר מוח?
תשובה: מליחת מוח כמו כל בשר רגיל.
שאלה: הקדמה לבית הכנסת בשבת: כל שבת בבוקר שאני הולך לבית הכנסת אני מגיע קצת אחרי הגבאי שפותח את בית הכנסת. האם למי שמגיע בין הראשונים יש זכות או שזה אותה מידה כמו כולם?
תשובה: אומרת הגמרא: "אמר רבי יהושע בן לוי: לעולם ישכים אדם לבית הכנסת כדי שיזכה וימנה עם עשרה הראשונים, שאפילו מאה באים אחריו - קבל עליו שכר כולם. שכר כולם - סלקא דעתך? אלא אימא: נותנין לו שכר כנגד כולם" (מסכת ברכות דף מז). הרב שמואל הולשטיין
שאלה: שמחה במות אויב: כל פעם שנהרגים ערבים אני שמח ואומרים לי שאסור להיות שמח, אפילו אם אותם ערבים עשו לנו פיגועים, האם זה נכון?
תשובה: נכון שאין עניין לעשות "שמחה" על כך, אך גם אמירה כזו היא נגד הטבע האנושי. אינך שמח שנפגע אדם חף מפשע, מדובר על שונאים שפגעו בנו. מדוע אין לעשות שמחה על מות האויבים?
שאלה: השלכת צפרניים לכיור: האם אפשר לגזוז צפרניים מעל הכיור,למרות שהן יכולות להתקע למטה ולא לרדת לביוב?
תשובה: מותר, אולם עדיף לכתחילה להשליכם בשירותים. הרב שמואל הולשטיין
שאלה: אזהרה מפני רמאים היא לשון הרע?: א.האם מותר לי להזהיר אחרים מפני בן אדם שרימה אותי ולספר להם מה הוא עשה או שאסור מפני שזה לשון הרע? ב. האם מותר לי להזהיר אנשים מפני אנשים רמאים שמראים בטלויזיה ולספר מה הם עשו?
תשובה: א. זה למנוע נזק מאחרים ולא שייך לשון הרע. אם המטרה איננה להכפיש מישהו, אלא למנוע נזק, מותר. ב. כן. שוב, אם המטרה למנוע נזק, אין בעיה.
שאלה: ספר הזוהר הקדוש: ראיתי שבספר הזוהר ישנם תוספות כגון: השמטות הזהר, מדרש שיר השירים, רות, איכה, זוהר חדש וכו. האם התוספות האלו הם חלק מהזוהר הקדוש או שהם נוספו עם הזמן?
תשובה: זוהר חדש וכדו' הם כתבי הזוהר שנתגלו מאוחר יותר מספר הזוהר עצמו, אך גם הם מיוחסים לתנא רבי שמעון בר יוחאי.
שאלה: שידוכים: שאלתי את הרב בנוגע לרצון שלי להקים בית עם בחור שילמד תורה והרב ענה לי שאין אפשרות לענות על כך מבלי להכיר אותי ושצריך לברר אם השאיפה הזו היא אמיתית או שאפשר להגשימה בדרכים אחרות (משהו כזה). השאלה שלי למה הרב מתכוון "דרכים אחרות"? אם אפשר דוגמאות לדרכים כאלו בבקשה.
תשובה: אינני זוכר במדויק את שאלתך ותשובתי. מכל מקום, גם מהנדס, עובד סוציאלי, חקלאי וכיוצא בזה, יכולים להקים בית של תורה ויראת שמים על הצד הטוב ביותר. ואם כוונתך להקים בית של תורה ויראת שמים, לא הכרחי לחפש דווקא מי שילמד בכולל שנים רבות. ויתכן שאכן דווקא זה הוא רצונך ולכך את מתאימה. ולכן כדאי לבדוק זאת בהתייעצות עם מי שמכירה אותך היטב.